Holomisa eis verskoning van Maimane, TrollipBantu Holomisa, leier van die United Democratic Movement (UDM). Argieffoto: Werner Beukes/SAPA Bantu Holomisa, leier van die United Democratic Movement (UDM), eis antwoorde van Athol Trollip, uitvoerende burgemeester van Nelson Mandelabaai, en Mmusi Maimane, leier van die DA, oor ŉ forensiese verslag. Holomisa wil by Trollip weet hoekom hy ŉ PricewaterhouseCoopers (PwC)-verslag “gebruik het” om die naam van die UDM en sy raadslid en voormalige adjunkburgemeester, Mongameli Bobani, swart te smeer. Bobani is in Mei verlede jaar uit sy amp as burgemeesterskomiteelid vir gesondheid afgedank. Trollip het destyds gesê die direktoraat was teen daardie tyd al vir ŉ hele aantal maande bekommerd oor bewerings van wanadministrasie en onbehoorlikheid. Geen spesifieke redes is gegee oor hoe Bobani na bewering oortree het nie. Vandeesweek het The Herald berig ŉ forensiese verslag oor ŉ kontrak met Milongani Eco-Consulting kon nie Bobani met enige oortredings verbind nie. Die PwC-verslag het nou getoon hoe Milongani gebruik is as ŉ plek om R25,6 miljoen van belastingbetalers se geld heen te herlei, maar Bobani se naam is nie in dié bevindinge genoem nie. Holomisa het Dinsdag in ŉ verklaring gesê die UDM en Bobani is reg bewys. “Die PwC-verslag het gewys dat Milongani Eco-Consulting dermiljoene rande van belastingbetalers se geld betaal is. Bobani se naam word nie eens in die verslag genoem nie. Om die feite te gee,, Milongani is tydens die ANC-era aangestel en Johann Mettler, die stadsbestuurder, het betalings aan hierdie maatskappy goedgekeur lank voordat Bobani aangestel is,” lui Holomisa se verklaring. “Ons beskuldigers, teenstanders en swartsmeerders wat gesê het die UDM keur korrupsie goed moet hul koppe in skaamte laat sak. Hoofsaaklik moet die DA en hy [Trollip] verduidelik hoekom die sogenaamde konsepverslag gebruik is om die UDM se goeie naam sleg te maak, hoewel dié verslag ook nie Bobani se naam genoem het nie.” Holomisa het gesê die DA moet ook verduidelik hoekom Maimane die konsepverslag gesien het nog voordat enigiemand anders, insluitend die raad, dit gesien het. “Maimane moet nou antwoorde gee oor sy bewerings dat daar prima facie-bewyse bestaan dat Bobani geheel en al deel was van hierdie verkwistende besteding. Waar is hierdie bewyse?” het Holomisa gevra. Hy het ŉ beroep op Trollip en Maimane gedoen om in die openbaar aan die UDM en Bobani verskoning te vra. “Maimane moet om verskoning vra dat hy my goeie naam deur die modder gesleep het. Ons hoop dat die skille nou van die DA-kiesers in Nelson Mandelabaai se oë geval het en dat hulle nou die DA sien vir wat dit regtig is: ŉ Party wat gewillig is om só ver te gaan as om vuilspel te gebruik om hul koalisie-vennoot te diskrediteer. “Die UDM was nie die DA se enigste teiken nie, soos Patricia de Lille kan getuig. As jy verskil van die manneklub, is jy in vir ŉ rowwe tydjie,” het Holomisa gesê.